Linna servas asub üks mausoleum ja hunnik kiiva vajunud minarette. Eks  mürsutabamused olid sellele kõvasti kaasa aidanud. Siiski oli imekspandav ehitiste vastupidavus: ise peenikesed nagu katlamaja korstnad, suur tükk keskelt väljas, nii et trepid näha, aga seisis konstantsetele kõvadele tuultele vaatamata uljalt püsti. Kiitus ehitusmeistritele. Tsitadelli ründasime ka veel korra. LP väitis, et sinna sisse ei saa, kuna kompleks on sõjaväe käsutuses. Info osutus vananenuks ja nüüd vastupidi üritatakse huvilistelt viis dollarit näost kasseerida selle eest, et müüride peal väike  ring teha. Pidasime seda paljuks, kuna väljastki nägi kindlust piisavalt hästi. Hoovis, kus vabamalt liikuda sai, oli kohal konkureeriv kaamerameeskond ja filmisid midagi innukalt. Me küll ei püüdnud, kuid jäime nende objektiivi ette paaril korral.